Ακίλε Πολονάρα

Ο Ακίλε Πολονάρα (ιταλικά: Achille Polonara) (Ανκόνα, 23 Νοεμβρίου 1991), είναι Ιταλός επαγγελματίας καλαθοσφαιριστής, ο οποίος αγωνίζεται ως πάουερ φόργουορντ/σέντερ για την Ντίναμο Σάσαρι.

 Επαγγελματική σταδιοδρομία 

 Τέραμο Μπάσκετ 
Αφού προχώρησε στις τάξεις νέων της Τέραμο Μπάσκετ, ο Πολονάρα έκανε το ντεμπούτο του στην πρώτη κατηγορία, τη Σέριε Α, στον πρώτο αγώνα της σεζόν 2009-10, αν και σπάνια εμφανίστηκε εκείνη τη σεζόν και έπαιξε με φειδώ την επόμενη.

Έπαιξε πιο τακτικά τη σεζόν 2011-12, όπου είχε μέσο όρο 8.2 πόντους και 4.5 ριμπάουντ σε 15.6 λεπτά. Αυτό βοήθησε τον νεαρό να κερδίσει το βραβείο του Καλύτερου Παίκτη Κ22 για τη σεζόν. Επιλέχθηκε επίσης (ως αντικαταστάτης) για το All Star Game.

 Βαρέζε 
Η Τέραμο δυσκολευόταν οικονομικά και κήρυξε πτώχευση το καλοκαίρι του 2012, αναγκάζοντας τον Πολονάρα να βρει νέο σύλλογο, κάτι που έκανε τον Ιούλιο, υπογράφοντας 3ετές συμβόλαιο που περιείχε διάφορες ρήτρες διαφυγής με την Τσιμπέριο Βαρέζε. Και τα δύο μέρη επωφελήθηκαν από τη συμφωνία, καθώς ο Πολονάρα συνεισέφερε 9.5 πόντους, 5.4 ριμπάουντ και 1.6 κλεψίματα σε 23 λεπτά ανά παιχνίδι, βοηθώντας την ομάδα να τερματίσει πρώτη στην κανονική περίοδο της σεζόν 2012-13. Σημείωσε 5.8 πόντους, 3.4 ριμπάουντ και 0.8 κλεψίματα σε 15 λεπτά ανά παιχνίδι στα πλέι οφ, καθώς η Βαρέζε οδήγησε την μετέπειτα πρωταθλήτρια Μοντεπάσκι Σιένα σε έβδομο παιχνίδι στους ημιτελικούς. Ο Πολονάρα αναδείχθηκε ο καλύτερος παίκτης κάτω των 22 ετών για δεύτερη συνεχόμενη σεζόν.

Η επόμενη σεζόν είδε σημαντικούς παίκτες όπως ο Μπράιαντ Ντάνστον να εγκαταλείπουν την ομάδα, που σήμαινε ότι ο Πολονάρα συγκέντρωσε περισσότερο χρόνο παιχνιδιού. Ωστόσο, η Βαρέζε είχε μια άσχημη σεζόν, χάνοντας από την Όλντενμπουργκ στους προκριματικούς γύρους της Ευρωλίγκα. Υποβιβάστηκε στο 2ης κατηγορίας EuroCup, όπου η Βαρέζε τερμάτισε τελευταία στον όμιλο Γ για να αποχωρήσει επίσης από τη διοργάνωση, με τον Πολονάρα να σημειώνει 7.2 πόντους και 3.6 ριμπάουντ ανά παιχνίδι. Η ομάδα τερμάτισε επίσης εκτός πλέι οφ στο πρωτάθλημα, αν και ο Πολονάρα είχε μέσο όρο 10.5 πόντους και 4.8 ριμπάουντ ανά παιχνίδι. Ο Πολονάρα έλαβε μια τρίτη διαδοχική κλήση στο All Star Game, που διεξήχθη στη γενέτειρά του, κερδίζοντας τον διαγωνισμό καρφωμάτων.

Η Βαρέζε έχασε τον κύριο χορηγό της κατά τη διάρκεια της off-season, πράγμα που σήμαινε ότι το τελευταίο έτος συμβολαίου του Πολονάρα, ύψους 180.000 ευρώ, ήταν πολύ υψηλό, δεν ήταν διατεθειμένος να κάνει μείωση αποδοχών και ήθελε να παίξει σε μια ευρωπαϊκή διοργάνωση για να συνεχίσει να εξελίσσεται.

 Ρέτζιο Εμίλια 
Ο Πολονάρα εντάχθηκε στην Ρέτζιο Εμίλια τον Ιούλιο του 2014, υπογράφοντας τριετές συμβόλαιο. Ανέφερε την πρακτική της Ρέτζιο να παίζει με νεαρούς Ιταλούς ως παράγοντα της απόφασης.

Αν και η Ρέτζιο αποκλείστηκε στη φάση των ομίλων του Eurocup, ο Πολονάρα ξεκίνησε όλα τα παιχνίδια, τερματίζοντας ως ο δεύτερος καλύτερος σκόρερ της ομάδας (11 π/α) και ο καλύτερος ριμπάουντερ (6,4 ρ/α). Κέρδισε ακόμη και ένα (κοινό) βραβείο MVP του 7ου γύρου μετά από μια καθοριστική συμβολή στη νίκη του Νοεμβρίου του 2014 επί της Λεβαλουά.

 Ντίναμο Σάσαρι 
Το 2017 υπέγραψε στην Ντίναμο Σάσαρι. Η ομάδα τερμάτισε δεύτερη τη σεζόν 2018-2019, χάνοντας από τη Ρέγιερ Βενέτσια στους τελικούς. Ο Πολονάρα ήταν σημαντικό κομμάτι της Σάσαρι, η οποία κέρδισε το FIBA Europe Cup εκείνη τη σεζόν. Είχε μέσο όρο 12.5 πόντους, 6 ριμπάουντ και 2 ασίστ στη διοργάνωση.

 Μπασκόνια 
Στις 28 Αυγούστου 2019, ο Πολονάρα υπέγραψε διετές συμβόλαιο με την ισπανική Μπασκόνια. Κέρδισε το πρωτάθλημα Ισπανίας με την Μπασκόνια τη σεζόν 2019-2020. Στις 3 Ιουλίου 2020, ο Πολονάρα ανανέωσε το συμβόλαιό του με τους Βάσκους.

 Φενέρμπαχτσε 
Στις 29 Ιουνίου 2021, ο Πολονάρα υπέγραψε με τη Φενέρμπαχτσε. Κατά τη διάρκεια της σεζόν 2021-2022 του πρωταθλήματος, είχε κατά μέσο όρο 10 πόντους, 5,7 ριμπάουντ και 2 ασίστ ανά παιχνίδι, βοηθώντας την ομάδα να κερδίσει το εγχώριο πρωτάθλημα. Επιπλέον, σημείωσε 7.3 πόντους, 4.3 ριμπάουντ και 1,1 ασίστ σε 30 συμμετοχές στην Ευρωλίγκα. Στις 20 Ιουλίου 2022, ο Πολονάρα αποχώρησε από την ομάδα.

 Αναντολού Εφές 
Στις 20 Ιουλίου 2022, ο Πολονάρα υπέγραψε με την Αναντολού Εφές. Στις 7 Ιανουαρίου 2023, αποτέλεσε παρελθόν για την τούρκικη ομάδα έχοντας αγωνιστεί σε 15 αγώνες στην Ευρωλίγκα, με 2.8 πόντους, 2.2 ριμπάουντ και 0.5 μπλοκ κατά μέσο όρο.

 Ζάλγκιρις Κάουνας 
Στις 7 Ιανουαρίου 2023, ανακοινώθηκε από την Ζάλγκιρις Κάουνας. Στις 10 Ιουνίου 2023, κατέκτησε το Πρωτάθλημα Λιθουανίας αφού η Ζάλγκιρις κέρδισε στη σειρά των τελικών την Ρίτας με 3-2. Αυτό το διάστημα μέτρησε στην Ευρωλίγκα μέσο όρο 4.6 πόντων και 4.2 ριμπάουντ στην Ευρωλίγκα.

 Βίρτους Μπολόνια 
Τον Ιούλιου του 2023, υπέγραψε διετές συμβόαλιο συνεργασίας με την Βίρτους Μπολόνια. Στις 24 Σεπτεμβρίου 2023, η Βίρτους κέρδισε την Μπρέσια με 97-60 και κατέκτησε το Σούπερ Καπ Ιταλίας. Τον Οκτώβριο του 2023, ο Πολονάρα πέρασε την πόρτα του χειρουργείου προκειμένου να γίνει επέμβαση για αφαίρεση νεοπλάσματος στους όρχεις. Στις 3 Δεκεμβρίου 2023, ο Ιταλός φόργουορντ επέστρεψε στην αγωνιστική δράση μετά από τις χημειοθεραπείες στις οποίες υπεβλήθη και αγωνίστηκε για 8 λεπτά σκοράροντας 5 πόντους με 2/4 σουτ. Στις 17 Ιουνίου 2025, κατέκτησε το Πρωτάθλημα Ιταλίας, κόντρα στην Μπρέσια.

 Ντίναμο Σάσαρι 
Στις 22 Αυγούστου 2025, η Ντίναμο Σάσαρι προσέφερε συμβόλαιο στον αθλητή, ενώ εκείνος βρισκόταν σε θεραπείες προκειμένου να αντιμετωπίσει τη μυολογενή λευχαιμία με την οποία διαγνώστηκε τον Ιούνιο του 2025.

 Εθνική ομάδα 
Ο Πολονάρα ξεκίνησε να παίζει για τις ομάδες νέων της Εθνικής Ιταλίας, πρώτα με την Κ18 στο Ευρωπαϊκό Πρωτάθλημα του 2009. Κέρδισε το αργυρό μετάλλιο με την Κ20 στο Ευρωπαϊκό Πρωτάθλημα του 2011, όπου ήταν σημαντικός συντελεστής, καθώς ήταν ο κορυφαίος παίκτης στον ημιτελικό εναντίον της Γαλλίας.

Ο Πολονάρα κλήθηκε στην προκριματική ομάδα της ανδρικής ομάδας ως προσωρινός αντικαταστάτης του τραυματία Νικολό Μέλι, καθώς προετοιμάζονταν για το Ευρωμπάσκετ 2013. Ωστόσο, ο ίδιος αργότερα τραυματίστηκε στον αστράγαλο και αποχώρησε από την ομάδα. Επανεντάχθηκε στην Εθνική Ιταλίας το 2014, σημειώνοντας 20 πόντους στο ντεμπούτο του εναντίον της Γερμανίας, και στη συνέχεια έγινε τακτικός στις αποστολές της Ιταλίας.

Συμμετέχοντας στην επιτυχημένη πρόκριση στο Ευρωμπάσκετ 2015, έπαιξε και στα 4 παιχνίδια, όπου είχε μέσο όρο 3.8 πόντους και 1.3 ριμπάουντ σε 8.5 λεπτά. Κλήθηκε στην ομάδα που συμμετείχε στο Ευρωμπάσκετ 2015. Αγωνίστηκε επίσης στο Ευρωμπάσκετ 2022.

 Προσωπική ζωή 
Ο Πολονάρα έχει ένα μεγαλύτερο αδερφό, τον Βαλέριο, ο οποίος έχει κάνει καριέρα στις χαμηλότερες κατηγορίες του ιταλικού πρωταθλήματος και ο οποίος τον ενέπνευσε να ασχοληθεί με το μπάσκετ. Τα δύο αδέλφια έχουν διαφορά ηλικίας τα 7 έτη.

Ο ανιψιός του, Μικέλε Σερπίλλι, παίζει επίσης μπάσκετ, στις ομάδες νέων της Πέζαρο, και φέρεται να θαυμάζει τον Πολονάρα.

Είναι παντρεμένος και έχει δύο παιδιά.

Τον Οκτώβριο του 2023, ο Πολονάρα υποβλήθηκε σε επέμβαση για την αφαίρεση καρκίνου των όρχεων και επέστρεψε στα γήπεδα δύο μήνες αργότερα. Τον Ιούνιο του 2025, διαγνώστηκε με μυελοειδή λευχαιμία.

 Παραπομπές 

 Εξωτερικοί σύνδεσμοι 
 Προφίλ στην Παλακανέστρο Ρετζάνα Ανακτήθηκε στις 16 Ιουνίου 2015.
 Προφίλ στη Lega Basket Serie A  Ανακτήθηκε στις 29 Ιουνίου 2015 (ιταλικά)
 Προφίλ στη FIBA Ανακτήθηκε στις 16 Ιουνίου 2015.
 Προφίλ στο Real GM Ανακτήθηκε στις 16 Ιουνίου 2015.
 Προφίλ στο TBLStat.net
 Προφίλ στο fiba.basketball

Κατηγορία:Ιταλοί καλαθοσφαιριστές
Κατηγορία:Πάουερ φόργουορντ
Κατηγορία:Σμολ φόργουορντ
Κατηγορία:Καλαθοσφαιριστές Εθνικής Ιταλίας
Κατηγορία:Καλαθοσφαιριστές Ευρωμπάσκετ 2015
Κατηγορία:Καλαθοσφαιριστές στους Θερινούς Ολυμπιακούς Αγώνες 2020
Κατηγορία:Καλαθοσφαιριστές Ευρωμπάσκετ 2022
Κατηγορία:Καλαθοσφαιριστές Τέραμο Μπάσκετ
Κατηγορία:Καλαθοσφαιριστές Λέγκα Μπάσκετ Σέριε Α
Κατηγορία:Καλαθοσφαιριστές Παλλακανέστρο Βαρέζε
Κατηγορία:Καλαθοσφαιριστές Παλακανέστρο Ρετζάνα
Κατηγορία:Καλαθοσφαιριστές Ντίναμο Σάσαρι
Κατηγορία:Καλαθοσφαιριστές Σάσκι Μπασκόνια
Κατηγορία:Καλαθοσφαιριστές Πρωταθλήματος Ισπανίας
Κατηγορία:Καλαθοσφαιριστές Φενέρμπαχτσε
Κατηγορία:Καλαθοσφαιριστές Πρωταθλήματος Τουρκίας
Κατηγορία:Καλαθοσφαιριστές Εφές Αναντόλου
Κατηγορία:Καλαθοσφαιριστές Ζάλγκιρις Κάουνας
Κατηγορία:Καλαθοσφαιριστές Παγκοσμίου Κυπέλλου 2023